b"\n_START_ARTICLE_\nJoseph Raymond McCarthy\n_START_SECTION_\nBiografia\n_START_PARAGRAPH_\nFill d'una fam\xc3\xadlia d'irlandesos cat\xc3\xb2lics dedicats a la feina del camp. Una vegada transcorreguts els primers anys escolars es dedic\xc3\xa0 tamb\xc3\xa9 a la granja familiar; per\xc3\xb2 en complir els divuit anys torn\xc3\xa0 impetuosament als seus estudis. En nou mesos porta a fi els quatre anys exigits per la segona ensenyan\xc3\xa7a nord-americana. M\xc3\xa9s tard ingress\xc3\xa0 en la Universitat de Marquette, (Milwaukee), on es gradu\xc3\xa0 en Lleis. Ensems, treball\xc3\xa0 en oficis diversos. Des del seu bufet intent\xc3\xa0 dedicar-se a la pol\xc3\xadtica i es present\xc3\xa0 a les eleccions de senador amb resultat negatiu. Aix\xc3\xb2 no obstant, aconsegu\xc3\xad ser anomenat jutge del districte de Wisconsin._NEWLINE_En iniciar-se la Segona Guerra Mundial abandon\xc3\xa0 el seu c\xc3\xa0rrec civil i serv\xc3\xad en l'Ex\xc3\xa8rcit, com a tinent, en el Servei d'Intel\xc2\xb7lig\xc3\xa8ncia de la Marina, actuant en la zona sud del Pac\xc3\xadfic; per aquest motiu reb\xc3\xa9 diverses condecoracions. Acabada la guerra torn\xc3\xa0 al seu lloc de jutge i a la lluita per aconseguir un esc\xc3\xb3 al Senat. El tan ardentment desitjat esc\xc3\xb3 arrib\xc3\xa0 el 1946, despr\xc3\xa9s d'una lluita amb Robert M. Lafollet, al que derrot\xc3\xa0 netament._NEWLINE_Mac Carthy ocupava un esc\xc3\xb3 en el Senat per a representar la seva terra nadiua. Cat\xc3\xb2lic i de dretes a ultran\xc3\xa7a, inici\xc3\xa0 llurs activitats de senador exigint just\xc3\xadcia i acusant a Nord-am\xc3\xa8rica d'haver actuat de manera massa tova amb els alemanys convictes d'haver assassinat a soldats nord-americans.\n_START_SECTION_\nCa\xc3\xa7a de bruixes\n_START_PARAGRAPH_\nPer\xc3\xb2 el seu nom recorregu\xc3\xa9 el m\xc3\xb3n sencer entre els anys 1950-1954 a prop\xc3\xb2sit del que s'anomenaria maccarthisme. En el transcurs d'una sessi\xc3\xb3 escandalosa el senador acus\xc3\xa0 al Departament d'Estat d'infiltraci\xc3\xb3 comunista. Segons el seu informe, aquest important Departament havia estat enva\xc3\xaft pels espies al servei de Moscou, amb el fi d'apoderar-se d'importants secrets de guerra. Es feia indispensable actuar en\xc3\xa8rgicament, realitzar investigacions, empresonar als sospitosos. Semblants mesures, de tipus dictatorial, foren motejades de maccarthisme i s'oposaren perillosament al sentit democr\xc3\xa0tic de la pol\xc3\xadtica estatunidenca. l'acusaci\xc3\xb3 de MacCarthy, per altra banda, no respectava ni noms ni c\xc3\xa0rrecs. Figures com la del general George Marshall, el ministre Dean Acheson i el mateix general Dwight David Eisenhower foren acusats de tous i flexibles davant la pressi\xc3\xb3 comunista._NEWLINE_Tot aix\xc3\xb2 cre\xc3\xa0 un clima d'animositat contra el senador, per\xc3\xb2 al triomfar el seu partit republic\xc3\xa0 en les eleccions de 1952, MacCarthy ocup\xc3\xa0 el c\xc3\xa0rrec de president de la Subcomissi\xc3\xb3 Senatorial d'Investigaci\xc3\xb3. En enfrontar-se amb l'Ex\xc3\xa8rcit, MacCarthy i la seva actitud d'absoluta intransig\xc3\xa8ncia, el maccarthisme, es veieren privats del favor popular, l'animositat creix\xc3\xa9, el mateix Eisenhower esborr\xc3\xa0 el seu nom dels concurrents a les festes de la Casa Blanca i per \xc3\xbaltim fou relegat a la foscor."